כרמי בוזגלו מטיס את העפיפון הבוער (צילום: מומו קארביאן)

‏פעיל הימין רן כרמי בוזגלו עוכב היום (ו') בגבול רצועת עזה לאחר שניסה לשגר עפיפון בוער אל תוך עזה, אבל גרם לשריפה בשטח ישראל. השריפה, שפרצה במועצה האזורית שדות נגב, כובתה. יחד עם כרמי בוזגלו, שמוכר בעיקר במאבקו למען שחרורו של אלאור אזריה, נעצרו עוד שני חשודים, גם הם פעילי ימין.

לאחר מכן הבהיר כרמי בוזגלו: "בעקבות התהודה התקשורתית עוכבנו לחקירה בגין 'הפרת צו אלוף'. כמובן שהדבר לא היה ולא נברא. היינו בשטח השדות החקלאים של אחד הקיבוצים בעוטף עזה. עקב טעות בהפקה נשרפו מעט קוצים שהיו על תלולית עפר.

"יכול חיים ילין להירגע - שום שדה לא נשרף. השתלטנו על הבעירה ולקחתי אחריות מלאה על המקרה. אני מצר על הטרחת כוחות הביטחון וכמובן שלא הייתה כוונה לעורר מהומה. הסרטון, כאמור, יועד לשעשע ולהרים את המורל של תושבי האזור הניזוקים מטרור העפיפונים".

נזקי השריפה (צילום: ביטחון מ.א שדות נגב)





(צילום: ביטחון מ.א שדות נגב)





אוגדת עזה ופיקוד הדרום נערכים בכוחות גדולים להפגנות אלימות שצפויות להתפתח לאורך גבול רצועת עזה, מאזור כרם שלום שבדרום רצועת עזה ועד קו החוף באזור נתיב העשרה. בצה"ל מעריכים כי אם עד היום היו חמישה או שישה מוקדי הפגנות, בשבוע הבא עשויים להיות 20 מוקדי הפגנות לקראת טקס פתיחת השגרירות האמריקנית בירושלים ויום הנכבה.

צה"ל נערך לאפשרות שפלסטינים רבים מאוד ינסו לפרוץ את הגדר ולהיכנס לשטח ישראל. עוד מעריכים כי ארגוני הטרור בעזה ינסו לבצע פיגוע בחסות ההפגנות. הכוחות שצה"ל ישלח להתמודד איתם יכללו משוריינים, צלפים, טנקים ורחפנים - שתפקידם יהיה ליירט עפיפונים בוערים כמו אלה שהפלסטינים משלחים בשבועות האחרונים לשדות שבצד הישראלי.